b'\n_START_ARTICLE_\nSiegbert Tarrasch\n_START_SECTION_\nBiografi\n_START_PARAGRAPH_\nTarrasch blev f\xc3\xb8dt i Breslau af j\xc3\xb8diske for\xc3\xa6ldre, til hvis sorg han viste sig at have en klumpfod, men if\xc3\xb8lge hans eget udsagn har den aldrig haft nogen betydning. I skolen var han en dygtig elev i alle fag undtagen matematik, og han tog studentereksamen i 1880 fra Elisabeth-gymnasiet i Breslau og studerede derefter medicin i Berlin og Halle. Disse studier afsluttede han i 1885. Han \xc3\xa5bnede en l\xc3\xa6gepraksis i Stuttgart, men i 1914 flyttede han den til M\xc3\xbcnchen. Han dyrkede skak som hobby og baserede derfor aldrig sin tilv\xc3\xa6relse p\xc3\xa5 skakspillet, s\xc3\xa5ledes som det var tilf\xc3\xa6ldet for mange andre skakmestre._NEWLINE_Han giftede sig med Anna Rosalie (f\xc3\xb8dt Rudolf, 1865-1940), med hvem han fik 5 b\xc3\xb8rn, 3 s\xc3\xb8nner og 2 d\xc3\xb8tre. I en tragisk periode 1914-1916 mistede han alle tre s\xc3\xb8nner. S\xc3\xb8nnen Paul (f\xc3\xb8dt 15. april 1892), der ogs\xc3\xa5 var en talentfuld skakspiller, begik selvmord. Den \xc3\xa6ldste, dr. phil. Friedrich ("Fritz") Max Tarrasch (f\xc3\xb8dt 11. marts 1888), der var l\xc3\xb8jtnant og dekoreret med jernkorset, faldt p\xc3\xa5 vestfronten i 1. verdenskrig den 14. maj 1915, og den tredje s\xc3\xb8n, Hans Richard (f\xc3\xb8dt 6. juli 1890) omkom i 1916 ved at blive k\xc3\xb8rt over af en sporvogn i M\xc3\xbcnchen. _NEWLINE_Tarrasch konverterede p\xc3\xa5 et tidspunkt fra den mosaiske til den protestantiske tro if\xc3\xb8lge politioptegnelser fra M\xc3\xbcnchen.  _NEWLINE_Med succes i sin profession, som turneringsspiller i skak og som forfatter var Tarrasch egentlig en forbilledlig person, elegant og sleben, men hans selvbevidste og bidske optr\xc3\xa6den gav ham mange modstandere og har p\xc3\xa5virket hans ry. Grunden hertil var en vis dogmatisk indstilling, som var bagsiden af hans klarhed og s\xc3\xa6rpr\xc3\xa6g. Selvh\xc3\xb8jtideligheden b\xc3\xb8d p\xc3\xa5 mange angrebsflader mod ham og ses bl.a. i hans bog om VM-matchen mod Lasker i 1908, hvor han dels ikke er kritisk over for sit eget spil og dels udviser en n\xc3\xa6sten komisk virkende mangel p\xc3\xa5 forst\xc3\xa5else for Laskers spillestyrke. Et andet eksempel p\xc3\xa5 hans selvh\xc3\xa6vdende facon er, at han efter en turneringssejr i 1907 opfandt titlen "turneringsverdensmester" til sig selv. Derudover m\xc3\xa5tte andre fremtr\xc3\xa6dende skakspillere som Aaron Nimzowitsch og Akiro Rubinstein l\xc3\xa6gge ryg til mange bem\xc3\xa6rkninger, n\xc3\xa5r de ikke spillede skak efter Tarraschs "regler"._NEWLINE_I 1924 opl\xc3\xb8stes hans f\xc3\xb8rste \xc3\xa6gteskab, og Tarrasch giftede sig igen samme \xc3\xa5r med Gertrude (f\xc3\xb8dt Schr\xc3\xb6der, 1892 \xe2\x80\x93 1966)._NEWLINE_Tarrasch d\xc3\xb8de i 1934 og blev begravet p\xc3\xa5 kirkeg\xc3\xa5rden Nordfriedhof i M\xc3\xbcnchen.\n_START_SECTION_\nSkakspilleren\n_START_PARAGRAPH_\nTarrasch l\xc3\xa6rte skak relativt sent, som 15-\xc3\xa5rig, men det fangede straks hans interesse, og denne forst\xc3\xa6rkedes, da han opdagede skaklitteraturen, fordi en ven for\xc3\xa6rede ham bogen Praktisk lille skakbog af Alfons von Breda (praktische Schachb\xc3\xbcchlein von Alfons von Breda). Skakklimaet var godt i Breslau, som var hjemby for Adolf Anderssen, som Tarrasch traf en enkelt gang, og ogs\xc3\xa5 for Zukertort._NEWLINE_Han brugte al sin fritid p\xc3\xa5 at studere skak, som han viste sig at have store evner for. Under sit medicin-studium i Berlin fra 1880 spillede han skak p\xc3\xa5 forskellige caf\xc3\xa9er. I 1882 deltog han i en hovedturnering ("Hauptturnier") i Berlin, som han ikke vandt, men allerede \xc3\xa5ret efter blev han tysk mesterspiller ved at vinde hovedturneringen i N\xc3\xbcrnberg 1883. _NEWLINE_Efter at have overst\xc3\xa5et sin uddannelse begyndte Tarrasch at deltage i store turneringer, f\xc3\xb8rste gang i Hamborg i 1885, men de f\xc3\xb8rste \xc3\xa5r uden de helt store resultater. Vendingen skete i 1889, hvor han begyndte en enest\xc3\xa5ende sejrsr\xc3\xa6kke ved at vinde 4 internationale turneringer i tr\xc3\xa6k: Turneringen i Breslau 1889, Manchester 1890, Dresden 1892 og Leipzig 1894. _NEWLINE_Han modtog p\xc3\xa5 baggrund af sine turneringsresultater i 1891 en indbydelse til en match om verdensmesterskabet mod Wilhelm Steinitz. Matchen skulle finde sted i Havana p\xc3\xa5 Cuba, men Tarrasch afslog med henvisning til sin l\xc3\xa6gepraksis og den langvarige s\xc3\xb8rejse over Atlanterhavet. _NEWLINE_En match mod Mikhail Tschigorin i Sankt Petersborg 1893 endte uafgjort med 9 sejre til hver. _NEWLINE_Efter turneringssejren i Dresden udfordrede Emanuel Lasker ham til en match, hvilket han afslog med den begrundelse, at Lasker ikke som han selv havde vundet nogen st\xc3\xb8rre turnering. Dette kom han til at fortryde, fordi Lasker i stedet spillede en match mod Steinitz i 1894, hvor han slog denne og blev ny verdensmester. Lasker glemte ikke Tarraschs afslag og undlod trods mange anstrengelser at give ham chancen i en VM-match, til hans bedste tid var ovre. I Laskers regeringsperiode, der kom til at vare i 27 \xc3\xa5r, var Tarrasch altid denne underlegen._NEWLINE_Ved den ber\xc3\xb8mte Hastings-turnering 1895 opn\xc3\xa5ede Tarrasch en andenplads efter Harry Nelson Pillsbury og ved den n\xc3\xa6ste store turnering, turneringen i N\xc3\xbcrnberg 1896 en andenplads efter Lasker. Tarrasch vandt derp\xc3\xa5 bl.a. turneringerne Wien 1898 ("marathon-turneringen") og Monte Carlo 1903. _NEWLINE_I 1905 slog han USA-mesteren Frank Marshall overlegent i en match over 17 partier og i 1908 fik han s\xc3\xa5 endelig chancen i en VM-match mod Lasker, der fandt sted i M\xc3\xbcnchen og D\xc3\xbcsseldorf. Lasker sejrede her overbevisende med 8-3 og 5 remis; et nederlag Tarrasch aldrig rigtig overvandt, og han vandt aldrig senere nogen turnering. Han fordrede revanche, men kom f\xc3\xb8rst til at m\xc3\xb8de Lasker igen i en match i 1916, som ikke gjalt verdensmesterskabet, og som Lasker vandt endnu mere overbevisende med 5-0 og 1 remis._NEWLINE_Efter matchen i 1908 deltog Tarrasch stadig i internationale turneringer med godt resultat, men hans egentlige udfoldelser omkring skak var nu helliget skribentvirksomhed. I 1914 blev han under turneringen i Sankt Petersborg 1914 tildelt stormestertitlen af den russiske zar Nikolaj 2.. Sammen med Emanuel Lasker, Alexander Aljechin, Jos\xc3\xa9 Ra\xc3\xbal Capablanca og Frank Marshall h\xc3\xb8rte han dermed til de fem f\xc3\xb8rste officielle stormestre i skakhistorien. Hans turneringsdeltagelse strakte sig helt frem til 1928, og selvom han ikke l\xc3\xa6ngere n\xc3\xa5ede frem i forreste r\xc3\xa6kke, h\xc3\xb8rte han dog fortsat til verdenseliten. _NEWLINE_Hans h\xc3\xb8jeste historiske Elo-rating var 2824, hvilket han n\xc3\xa5ede i juni 1895.\n_START_SECTION_\nSammenst\xc3\xb8d med den "hypermoderne skakskole"\n_START_PARAGRAPH_\nAnf\xc3\xb8rt af Nimzowitsch, Richard R\xc3\xa9ti og Savielly Tartakower fremf\xc3\xb8rtes fra omkring 1913 nye teorier, som ofte formede sig som angreb p\xc3\xa5 Tarraschs l\xc3\xa6re, og som i lang tid satte hans enorme indsats og betydning i skyggen. Mange moderne mestre anser imidlertid Tarrasch for at v\xc3\xa6re mindre dogmatisk, end han har f\xc3\xa5et ry for, is\xc3\xa6r hvad spillet p\xc3\xa5 br\xc3\xa6ttet ang\xc3\xa5r. For eksempel vandt Tarrasch med sort f\xc3\xb8lgende parti med fransk \xc3\xa5bning mod Paulsen i N\xc3\xbcrnberg (1888):_NEWLINE_1. e4 e6 2. d4 d5 3. e5 c5 4. c3 Sc6 5. Sf3 Db6 6. Ld3 (Tarrasch forsyner sit n\xc3\xa6ste tr\xc3\xa6k 6 ... cxd4 med et udr\xc3\xa5bstegn og p\xc3\xa5peger, 6 ... Ld7 tillader 7 dxc5 med godt spil) cxd4 7. cxd4 Ld7 8. Le2 Sge7 9. b3 Sf5 10. Lb2 Lb4+ 11. Kf1 Le7 12. g3 a5 13. a4 Tc8 14. Lb5 Sb4 15. Lxd7+ Kxd7 16. Sc3 Sc6 17. Sb5 Sa7 18. Sxa7 Dxa7 19. Dd3 Da6 20. Dxa6 bxa6 21. Kg2 Tc2 22. Lc1 Tb8 23. Tb1 Tc3 24. Ld2 Tcxb3 25. Txb3 Txb3 26. Lxa5 Tb2 27. Ld2 Lb4 28. Lf4 h6 29. g4 Se7 30. Ta1 Sc6 31. Lc1 Tc2 32. La3 Tc4 33. Lb2 Lc3 34. Lxc3 Txc3 35. Tb1 Kc7 36. g5 Tc4 37. gxh6 gxh6 38. a5 Ta4 39. Kg3 Txa5 40. Kg4 Ta3 41. Td1 Tb3 42. h4 Se7 43. Se1 Sf5 44. Sd3 a5 45. Sc5 Tc3 46. Tb1 Sxd4 47. Sa6+ Kd8 48. Tb8+ Tc8 49. Tb7 Ke8 50. Sc7+ Kf8 51. Sb5 Sxb5 52. Txb5 Ta8 53. f4 a4 54. Tb1 a3 55. f5 a2 56. Ta1 Ta4+ 57. Kh5 Kg7 58. fxe6 fxe6 59. Tg1+ Kh8 60. Ta1 Kh7 61. Tg1 a1(D) 62. Tg7+ Kh8 0-1_NEWLINE_De fleste tilskriver imidlertid Nimzovitch denne slags anti-dogmatisk og hypermoderne opfindsomhed, da han spillede s\xc3\xa5dan mod Salve n\xc3\xa6sten et kvart \xc3\xa5rhundrede senere (i Karlsbad 1911).'